በአዲስ አበባ አምስቱም መውጫና መግቢያ በሮች የመጫኛና ማውረጃ ተርሚናሎች እንደሚገነቡ ተገለጸ
የአዲስ አበባ ከተማ ትራንስፖርት ቢሮ በቅርቡ ፀድቆ ወደ ሥራ በሚገባው የአዲስ አበባ ከተማ አስተዳደር ትራንስፖርት ስትራቴጂ፣ በከተማው አምስቱም መውጫ በሮች ዘመናዊ የጭነት ተርሚናሎችን እንደሚገነባ አስታወቀ፡፡ የትራንስፖርት ቢሮ የኮሙዩኒኬሽን ጉዳዮች ኃላፊ አቶ አረጋዊ ማሩ ለሪፖርተር እንደገለጹት፣ ትልልቅ የጭነት መኪኖች ወደ መሀል ከተማ እየገቡ የሚፈጥሩትን ጫናና መጨናነቅ ለመቀነስ፣ በአምስቱ የከተማዋ መውጫና መግቢያ በሮች ላይ ተርሚናሎች ይገነባሉ፡፡ ትልልቅ የጭነት ማራገፊያዎችን መገንባት መፍትሔ በመሆኑ፣ የትራንስፖርት ቢሮው ቀድሞ በሰነድ መልክ ያዘጋጀውን በአዲሱ ዕቅድ ተግባራዊ ለማድረግ መዘጋጀቱን አስረድተዋል፡፡በከተማዋ በአሁኑ ወቅት በባቡር ወይም በመንገድ ትራንስፖርት ለሚመጡ ጭነቶች ማራገፊያ የሚሆን መደበኛ ተርሚናል እንደሌለ የገለጹት ኃላፊው፣ በገበያ ቦታዎችም ጭነት ለሚያጓጉዙ ተሽከርካሪዎች የማቆሚያ ሥፍራ አለመኖሩ የትራፊክ መጨናነቅና ብክለት (በተለይ መርካቶ) እንዲኖር አድርጓል ብለዋል፡፡ በአዲስ አበባ ከተማ መውጫ ቦታዎች ላይ ተርሚናሎችንና ትልልቅ መጋዘኖችን መገንባት ዘርፈ ብዙ ጥቅም እንዳለው የገለጹት አቶ አረጋዊ፣ አንደኛ ምርቶችን በተለያዩ አቅጣጫ በአግባቡ ለማዳረስ፣ ሁለተኛ በጭነት መኪኖቹ የሚፈጠረውን የትራፊክ መጨናነቅ ለማስወገድና በከተማዋ ውስጥ ያሉ የንግድ ቦታዎችን ጫና ለመቀነስ አስተዋጽኦ እንደሚኖረው አስረድተዋል፡፡ ከባድ ጭነቶች በከተማ ውስጥ መዘዋወራቸው የከተማውን ውበት ከማደብዘዝም በላይ፣ በመንገድ መሠረተ ልማት ላይ ከፍተኛ ጉዳት እንደሚያደርሱ የገለጹት ኃላፊው፣ የተርሚናሎቹ መገንባት እንዲህ ዓይነቱን ጉዳትና በአሮጌ ተሽከርካሪዎች አማካይነት የሚደርሰውን የአየር ብክለት ለመቀነስ ትልቅ ፋይዳ እንዳለው ገልጸዋል፡፡ የከተማ አስተዳደሩ የአትክልት ተራን በአጭር ጊዜ በመገንባት ለአገልግሎት ክፍት እንዳደረገው ሁሉ፣ ይህንንም ሰነድ የአሥር ዓመቱ የትራንስፖርት ስትራቴጂ ዕቅድ በከተማው ምክር ቤት ፀድቆ ወደ ሥራ በሚገባበት ወቅት ወዲያውኑ ወደ ሥራ እንዲገባ፣ የከተማው የትራንስፖርት ቢሮ ያላሰለሰ ጥረት እንደሚያደርግ አቶ አረጋዊ አስታውቀዋል፡፡ 